ג'אנלואיג'י דונארומה

ג'אנלואיג'י דונארומה (באיטלקית: Gianluigi Donnarumma; נולד ב-25 בפברואר 1999 בקסטלמארה די סטביה שבאיטליה) הוא כדורגלן איטלקי המשחק בעמדת השוער במנצ'סטר סיטי מהפרמייר ליג ובנבחרת איטליה, בה הוא גם משמש כקפטן.

 קריירת מועדונים 
 מילאן 
דונארומה גדל במחלקת הנוער של קלאב נאפולי. ב-2013 דונארומה עבר למחלקת הנוער של מילאן ולקראת עונת 2015/2016 הועלה לסגל הקבוצה הבוגרת כשוער שלישי על ידי המאמן סינישה מיכאילוביץ'. הוא לקח חלק במשחקי קדם העונה של מילאן בסין בחודש יולי 2015, בו פגשה מילאן את אינטר ואת ריאל מדריד במסגרת גביע האלופות הבינלאומי 2015, טורניר קדם עונה. ב-30 ביולי 2015 הוא שיחק במשחק נגד ריאל מדריד, כשהחליף את דייגו לופס בדקה ה-72. הוא שמר על רשת נקייה, אך היה אחד משני שחקני מילאן שהחטיאו בדו-קרב בעיטות העונשין, בו ניצחה ריאל מדריד בתוצאה 9–10.

ב-25 באוקטובר 2015 ערך דונארומה את הופעת הבכורה הרשמית שלו, כשפתח בהרכב ושיחק 90 דקות בניצחון הליגה 2-1 נגד ססואולו. הוא שיחק במקומו של דייגו לופס לאחר שלושה משחקים ללא ניצחון, והפך לשוער הצעיר ביותר שפותח בהרכב בהיסטוריה של הכדורגל האיטלקי, כשהוא בן 16 ו-8 חודשים. הופעתו זיכתה אותו בתשבחות, והמאמן סינישה מיכאילוביץ' והשוער הראשון דייגו לופס הגדירו אותו כעתיד של הכדורגל האיטלקי.

שלושה ימים לאחר מכן שמר דונארומה לראשונה על רשת נקייה, בניצחון 0–1 על קייבו ורונה. מאז זכה דונארומה להתייחסות רבה ותשבחות בשל ביצועיו בגיל כה צעיר. בסוף חודש אוקטובר אמר עליו כריסטיאן אביאטי, שוערה של מילאן: "למעט מאוד אנשים יש איכות כזו בגיל 16. אלוהים הסתכל עליו מלמעלה ואמר: 'אתה צריך להיות שוער'". סינישה מיכאילוביץ' ביקש מהתקשורת לנהוג בזהירות כלפי השוער הצעיר והסביר כי דונארומה צעיר מדי מכדי להישפט כשוער מן המניין. נשיא אקדמית הנוער של מילאן, פיליפו גאלי, התראיין ללה גזטה דלו ספורט ואמר כי דונארומה הוא "כישרון עצום שצפוי לו עתיד מזהיר". בשנת 2015 הופיע ברשימת 100 הכדורגלנים הצעירים הטובים בעולם שנולדו לאחר שנת 1994 על ידי דון בלון.

בעונת 2020/2021 זכה בתואר שוער העונה בסרייה א' לאחר ששמר על רשת נקייה ב-14 משחקים, ועזר למילאן לסיים במקום השני.

 פריז סן ז'רמן 
ב-14 ביולי 2021 חתם דונארומה בפריז סן ז'רמן מליגת העל הצרפתית עד 2026.

ב-31 ביולי 2022 זכה דונארומה עם קבוצתו בסופרקאפ הצרפתי לאחר ניצחון 4-0 על נאנט באצטדיון בלומפילד.

 מנצ'סטר סיטי 
ב-2 בספטמבר 2025 חתם דונארומה על חוזה ל-5 שנים במנצ'סטר סיטי מהפרמייר ליג.

 קריירה בינלאומית 
ב-1 בספטמבר 2016 ערך דונארומה את הופעת הבכורה שלו בנבחרת איטליה, כשהחליף את ג'אנלואיג'י בופון בפתיחת המחצית השנייה בהפסד 1–3 לנבחרת צרפת במשחק ידידות.

דונארומה מחזיק שיא של 11 משחקים רצופים בהם שמר על רשת נקייה במדי בנבחרת איטליה, שיא אותו הוא חולק עם שוער העבר דינו זוף.

ביולי 2021 זכה עם נבחרת איטליה ביורו 2020, ואף זכה בתואר השחקן המצטיין של הטורניר, לאחר שעצר את הבעיטה האחרונה בדו-קרב הפנדלים המכריע. זו הפעם הראשונה ששוער זוכה בתואר השחקן המצטיין בטורניר.

תארים
מילאן
הסופר קאפ האיטלקי: 2016
פריז סן ז'רמן
 אליפות צרפת: 2021/2022, 2022/2023, 2023/2024, 2024/2025
 גביע האלופות הצרפתי: 2022, 2023, 2024
 ליגת האלופות: 2024/2025
 הסופר קאפ האירופי: 2025
 הגביע הצרפתי: 2023/2024, 2024/2025

נבחרת איטליה
אליפות אירופה: 2020

אישיים
הרכב העונה בליגה האיטלקית: 2019/2020
השוער המצטיין של הסרייה א': 2020/2021
 השוער הטוב בעולם מטעם IFFHS: 2021
 קבוצת השנה העולמית מטעם IFFHS: 2021
השחקן המצטיין ביורו: 2020
נבחרת היורו: 2020
גביע יאשין: 2021

עיטורים
 אביר במסדר ההצטיינות של הרפובליקה של איטליה: 2021

 קישורים חיצוניים 



 הערות שוליים 

קטגוריה:כדורגלנים איטלקים
קטגוריה:שוערי כדורגל איטלקים
קטגוריה:כדורגלני מילאן
קטגוריה:כדורגלני פריז סן-ז'רמן
קטגוריה:כדורגלני מנצ'סטר סיטי
קטגוריה:כדורגלני נבחרת איטליה
קטגוריה:ספורטאים איטלקים בצרפת
קטגוריה:כדורגלני יורו 2020
קטגוריה:כדורגלני יורו 2024 
קטגוריה:איטלקים שנולדו ב-1999